สวัสดีครับ ในบทนี้ผมจะเล่าเรื่องสมัยตอนที่ผมยังเรียนอยู่ชั้นประถมศึกษานะครับ ตอนนั้นโรงเรียนที่ผมเข้าเนี่ย เป็นโรงเรียนคริสเตียนนะครับ ซึ่งตัวผมเองเนี่ยเป็นคนพุทธ ไม่ได้เป็นคนที่นับถือศาสนาคริสต์นะครับ แต่ว่าเราก็ได้เข้าโบสถ์เป็นประจำเลยนะครับ เพราะว่าที่โรงเรียนเนี่ย เขาจะมี เอ่อ.. นโยบายนะครับ ให้นักเรียนเข้าโบสถ์ตอนเช้าทุก ๆ ทุก ๆ เช้าอะ แล้วในโบสถ์เนี่ย ผมก็ได้ฝึกร้องเพลงสรรเสริญพระเจ้านะครับ หลายเพลงมาก ๆ เลย ซึ่งอาจารย์เขาก็จะสอนเกี่ยวกับศาสนาคริสต์นะครับ แล้วก็มีให้เรา เอ่อ ..ทำกิจกรรมในโบสถ์ ซึ่งตอนนั้นผมก็ไม่ได้สนใจอะไรนะครับ ก็ทำมั่งไม่ทำมั่ง เพราะว่าบางทีเนี่ย ผมจะมาโรงเรียนสายไง แล้วไม่ทันได้เข้าโบสถ์ สมัยตอนผมเรียนเนี่ย ผมเป็นคนที่เรียนได้ เอ่อ..ไม่ถึงกับเก่งนะครับ เป็นคนที่เรียนได้ปานกลางอะ แต่ว่าเป็นคนที่ เอ่อ..ช่วยเหลือเพื่อน ๆ นะครับ ชอบทำงานให้กับเพื่อน เวลาเพื่อนขอให้ทำนู่นทำนี่เนี่ย ผมก็ทำให้นะครับ ตอนนั้นวิชาที่ผมชอบที่สุดคือ วิชาภาษาอังกฤษนะครับ เพราะว่าที่บ้านผมเนี่ย เขา เอ่อ..ทำกิจการเกี่ยวกับโรงเรียนสอนภาษาอังกฤษนะครับ ผมก็เลยได้มีโอกาสเรียนภาษาอังกฤษก่อนเพื่อน ๆ แล้วก็ได้คลุกคลีกับฝรั่งเป็นประจำนะครับ ส่วนวิชาที่ผมเรียนไม่ค่อยรู้เรื่อง คือวิชาคณิตศาสตร์นะครับ ผมเป็นคนที่ไม่ค่อยเก่งเรื่องตัวเลขเท่าไหร่นะครับ เรียนตัวเลขไม่ค่อยรู้เรื่อง บวกลบ คูณ หาร ก็คิดช้านะครับ คิดไม่ค่อยทันเพื่อน เพื่อนเขาได้คำตอบหมดละ แต่ว่าผมยังหาคำตอบไม่ได้เลยนะครับ ก็เลยเรียนได้เกรดเฉลี่ยน้อยนะ ได้คะแนนน้อยวิชานี้ แต่ว่าภาษาอังกฤษผมได้คะแนนเยอะมากเลยนะครับ ที่หนึ่งของห้องเกือบตลอดเลย เวลาผมเรียนเนี่ย ผมจะนั่งแถวข้างหน้าสุดตลอดเลยนะครับ เพราะว่าผมจะได้เห็นกระดานชัด ๆ ไง ถ้าผมนั่งข้างหลังเนี่ย ผมมองไม่เห็นกระดาน เพราะว่าหัวเพื่อนมันจะบัง แล้วก็เพื่อนที่อยู่ข้างหลังเนี่ย ชอบคุยกัน ไม่รู้จะคุยอะไรนักหนานะครับ เวลาอาจารย์สอนก็พูดมากอะ แล้วผมฟังอาจารย์ไม่รู้เรื่องเลยนะครับ ผมเลยต้องไปนั่งข้างหน้า ในตอนนั้นเนี่ย ผมจะเข้าไปอยู่กับกลุ่มผู้หญิงเป็นส่วนใหญ่นะครับ เพราะว่ากลุ่มผู้ชายเนี่ย มันชอบคุยกัน มันชอบเล่นกันแล้วแบบ มันทำให้ผมเรียนไม่รู้เรื่อง ผมก็เลยต้องไปนั่งกับผู้หญิง ผมจะได้มีสมาธินะครับเวลาเรียน แล้วก็ผู้หญิงเนี่ยจะขยันกว่าผู้ชาย เวลามีการบ้าน เวลาผมทำไม่เสร็จเนี่ย ผมก็ขอยืมขอลอกได้นะครับ วิชาที่ผมมักจะลอกเพื่อน ส่วนใหญ่คือวิชาคณิตศาสตร์นะครับ เพราะว่าผมทำไม่เสร็จอะ การบ้านมันเยอะ แล้วก็ผมไม่ค่อยเข้าใจโจทย์คณิตศาสตร์เท่าไหร่นะครับ ก็เลยต้องอาศัยความช่วยเหลือจากเพื่อน แต่ว่าผมก็ให้เพื่อนผมยืมลอกวิชาภาษาอังกฤษนะ เพราะวิชานี้ผมทำได้อยู่แล้วนะครับ แล้วก็เพื่อนไม่ค่อยเข้าใจ ผมก็ช่วยเหลือเพื่อนไป ก็เป็นการแลกเปลี่ยนกันนะครับ เพื่อนผมช่วยผมวิชาคณิตศาสตร์ ผมช่วยเพื่อนวิชาภาษาอังกฤษ พอเรียนเสร็จแล้วเนี่ย เราก็จะไปกินข้าวกันตอนเที่ยงนะครับ ตอนเที่ยงเราจะกินข้าวที่โรงอาหารนะครับ โรงอาหารใหญ่มาก แล้วก็มีคนเยอะมาก ๆ ด้วย บางครั้งเนี่ย แม่ผมเขาก็จะทำกับข้าวมาให้แล้วนะครับ ใส่กล่องมาให้เรียบร้อย ผมจะได้ไม่ต้องไป เอ่อ.. เบียดเสียดกับคนในโรงอาหารนะครับ แต่ว่ากับข้าวโรงอาหารก็อร่อยนะ มีหลายอย่างเหมือนกันนะครับ มีกับข้าว มีผลไม้ มีของหวาน กินได้ไม่อั้นเลยนะครับ แต่ว่าก่อนจะกินเนี่ย เขาต้องมีการสวดมนต์ก่อนนะครับ เขาจะให้เด็ก ๆ อธิษฐานกับพระเจ้านะครับ แล้วก็ท่องบทสวดต่าง ๆ พอท่องเสร็จปุ๊บ ผมก็ถึงจะเริ่มกินข้าวได้นะครับ พอกินข้าวเสร็จแล้วเนี่ย ผมก็จะไปวิ่งเล่นกับเพื่อนนะครับ อาจจะไปเล่น วิ่งไล่จับ ตำรวจจับผู้ร้าย ไปเล่นซ่อนแอบ หรือไม่ก็ไปเล่นกระโดดหนังยางกับพวกผู้หญิงนะครับ ก็คือผู้หญิงเนี่ย เขาชอบเอาหนังยาง ที่เอาไว้มัด มัดถุงอะ เอามาต่อ ๆ ๆ ๆ กันยาว ๆ นะครับ แล้วก็ให้เรากระโดดข้ามไปกระโดดข้ามมานะครับ แต่ว่าห้ามกระโดดโดนใส่หนังยางนะครับ ไม่งั้นถือว่าแพ้ แต่ว่าด่านยาก ๆ เนี่ย มันจะสูง ๆ ไง หนังยางอยู่บนหัวเงี้ย เราก็ต้องกระโดดข้าม ต้องตีลังกานะครับถึงจะข้ามพ้น ซึ่งมันยากมาก แต่ว่าเมื่อก่อนผมก็ทำได้นะ แต่ว่าเดี๋ยวนี้ทำไม่ได้แล้วนะครับ